การประกอบธุรกิจของแต่ละสายผลิตภัณฑ์

1.ลักษณะของผลิตภัณฑ์

1.1 น้ำมันปาล์มดิบ (Crude Palm Oil) เป็นน้ำมันที่ได้จากการสกัดผลปาล์มสด
โดยมีอัตราเปอร์เซ็นต์น้ำมันมากน้อยขึ้นอยู่กับคุณภาพของผลปาล์มสด ตัวอย่างเช่น
ถ้าเป็นผลปาล์มสดที่ซื้อจากเกษตรกรรายย่อยจะได้เปอร์เซ็นต์น้ำมันอยู่ที่ร้อยละ 15 – 17
แต่ถ้าเป็นผลปาล์มสดจากสวนของบริษัทฯเองจะได้เปอร์เซ็นต์น้ำมันถึงร้อยละ 20
โดยมีผลพลอยได้เป็นเมล็ดในปาล์ม ซึ่งเป็นวัตถุดิบในการผลิตน้ำมันเมล็ดในปาล์มดิบ

1.2 น้ำมันเมล็ดในปาล์มดิบ (Crude Palm Kernel Oil)
เป็นน้ำมันที่ได้จากการสกัดเมล็ดในปาล์ม โดยมีอัตราเปอร์เซ็นต์น้ำมันร้อยละ 43
และมีผลพลอยได้เป็นกากปาล์ม ซึ่งเป็นวัตถุดิบสำหรับผลิตอาหารสัตว์

น้ำมันปาล์มดิบและน้ำมันเมล็ดในปาล์มดิบเป็นวัตถุดิบของอุตสาหกรรมต่อเนื่องอื่น เช่น
น้ำมันปรุงอาหาร ไขมันผสม เนยเทียม ขนมปังกรอบ ขนมเค็ก เนยโกโก้ ไอศครีม ครีมเทียม สบู่
แชมพู เทียนไข กลีเซอรีน สีอะมินส์ ส่วนผสมอาหาร เคมีภัณฑ์ เคลือบดีบุก อาหารสัตว์ และอื่นๆ

น้ำมันปาล์มเป็นน้ำมันที่มีคุณสมบัติพิเศษคือ มีจุดไหม้ที่สูงกว่า และมีเบต้าแคโรทีนสูง
ซึ่งเป็นประโยชน์ต่อสุขภาพ นอกจากนั้นยังมีการดูดซับที่ต่ำกว่าน้ำมันพืชชนิดอื่น
ทำให้ไม่เคลือบติดสิ่งที่ทอด ทำให้อาหารที่ทอดมีสีสวย และเก็บไว้ได้นาน

[] การแปรรูปผลปาล์มให้เป็นผลิตภัณฑ์ต่างๆ มีดังนี้

ปัจจัยที่มีผลกระทบต่อโอกาสหรือข้อจำกัดในการประกอบธุรกิจ

1. บัตรส่งเสริมการลงทุน

บริษัทฯ ได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
โดยการอนุมัติของคณะกรรมการส่งเสริมการลงทุนตามรายละเอียดดังนี้

1.1 บัตรส่งเสริมเลขที่ 1044/2537 ลงวันที่ 24 ม.ค. 2537, บัตรส่งเสริมเลขที่ 4571/2537
(2-1044/2537) ลงวันที่ 4 พ.ค. 2537 และบัตรส่งเสริมเลขที่ 4583/2537 (3-1044/2537)
ลงวันที่ 28 มิ.ย. 2538 สำหรับกิจการสกัดน้ำมันปาล์มดิบและเมล็ดในปาล์มอบแห้งขนาด 30
ตันผลปาล์มสดต่อชั่วโมง ทั้งนี้ภายใต้เงื่อนไขบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิเป็นระยะเวลา 8 ปี
นับตั้งแต่เริ่มมีรายได้จากการประกอบกิจการคือตั้งแต่ 18 สิงหาคม 2538 ถึง 17 สิงหาคม 2545
และได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
ของอัตราปกติ มีกำหนด 5 ปี
นับจากวันที่หมดอายุของสิทธิที่ได้รับยกเว้นภาษีเงินได้นิติบุคคลคือนับตั้งแต่วันที่ 18 สิงหาคม 2545
ถึง 17 สิงหาคม 2550

1.2 บัตรส่งเสริมการลงทุนเลขที่ 1817/2539 สำหรับกิจการผลิตน้ำมันเมล็ดในปาล์มดิบ (CPKO)
จากเมล็ดในปาล์ม ขนาด 4.17 ตันเมล็ดในปาล์มต่อชั่วโมง
โดยได้รับสิทธิในการยกเว้นภาษีเงินได้นิติบุคล สำหรับกำไรสุทธิเป็นระยะเวลา 8 ปี นับจากวันที่
11 มีนาคม 2541 ถึง 10 มีนาคม 2549
และได้รับลดหย่อนภาษีเงินได้นิติบุคคลสำหรับกำไรสุทธิที่ได้รับจากการลงทุนในอัตราร้อยละ 50
ของอัตราปกติมีกำหนด 5 ปี นับจากวันที่ 11 มีนาคม 2549 ถึง 10 มีนาคม 2554

1.3 บัตรส่งเสริมเลขที่ 1043(2)/2548 ลงวันที่ 18 มกราคม 2548
โดยได้รับสิทธิพิเศษทางภาษีตามพระราชบัญญัติการส่งเสริมการลงทุน พ.ศ. 2520
สำหรับกิจการสกัดน้ำมันปาล์มดิบและเมล็ดในปาล์มอบแห้งขนาด 15 ตันผลปาล์มสดต่อชั่วโมง
ทั้งนี้ภายใต้เงื่อนไขบางประการ
สิทธิพิเศษดังกล่าวรวมถึงการได้รับยกเว้นภาษีเงินได้นิติบุคคลสำหรับกำไรสุทธิไม่เกินเงินลงทุนในโครงการ
ซึ่งสิทธิประโยชน์นี้คาดว่าจะสามารถใช้ได้ในปี 2550
ทั้งนี้ขึ้นอยู่กับการก่อสร้างและการติดตั้งเครื่องจักร

2. การเช่าที่ดินสัมปทาน

บริษัทฯ ได้เช่าที่ดินในการทำสวนปาล์มน้ำมันจากบริษัทพันธ์ศรีวิวัฒน์ จำกัด
ซึ่งเป็นบริษัทย่อยของบริษัทฯ บริษัท พันศรีวิวัฒน์ จำกัด
ได้เช่าสัมปทานที่ดินสองแห่งคือชัยบุรีและเคียนซาจากบริษัท พันธ์ศรี จำกัด และบริษัท ประจักษ์วิวัฒน์
จำกัด ตามลำดับ ซึ่งทั้งสองเป็นบริษัทย่อยของบริษัทพันธ์ศรีวิวัฒน์ จำกัด
ที่ดินสัมปทานที่ได้รับอนุญาตจากกรมป่าไม้คือ สัมปทานที่ดินอำเภอชัยบุรี จังหวัดสุราษฎร์ธานี จำนวน
20,000 ไร่ จะหมดอายุในวันที่ 1 มกราคม 2558 และสัมปทานที่ดินอำเภอเคียนซา
จังหวัดสุราษฎร์ธานี จำนวน 10,600 ไร่ จะหมดอายุในวันที่ 8 กรกฎาคม 2557

สำหรับสัมปทานที่ดินอำเภอเคียนซานี้ บริษัท พันธ์ศรีวิวัฒน์ จำกัด ได้รับแจ้งจากสำนักงาน ธนารักษ์
จังหวัดสุราษฎร์ธานี สังกัดกระทรวงการคลังว่า ที่ดินนี้เป็นที่ดินราชพัสดุ
ซึ่งเป็นกรรมสิทธิ์ของกระทรวงการคลังโดยคำวินิจฉัยของคณะกรรมการกฤษฎีกา
และได้แจ้งให้ความร่วมมือในการทำสัญญาเช่ามีกำหนดเวลา 3 ปี นับแต่วันที่ 1 มกราคม 2544
โดยให้ชำระค่าเช่าที่ดินย้อนหลังตั้งแต่ปี 2534 บริษัท ประจักษ์วิวัฒน์ จำกัด
ได้บันทึกการตั้งสำรองค่าเช่าที่ดินดังกล่าวไว้แล้วในงบการเงินจนถึงปัจจุบัน

2. การตลาดและภาวะการแข่งขัน

ก. นโยบายและลักษณะการตลาดของผลิตภัณฑ์

กลยุทธ์การแข่งขัน

อุตสาหกรรมน้ำมันปาล์มของไทยมีแนวโน้มที่จะพัฒนาและขยายตัวต่อไปได้อีกมาก
จะเห็นได้จากอัตราการบริโภคน้ำมันปาล์มต่อคนต่อปีของไทยยังคงอยู่ในระดับต่ำ
นอกจากนั้นน้ำมันปาล์มยังมีราคาถูกกว่าน้ำมันพืชประเภทอื่นๆ
ทำให้น้ำมันปาล์มไม่มีปัญหาด้านตลาดรองรับทั้งตลาดภายในและต่างประเทศ
ที่ผ่านมาบริษัทฯผลิตน้ำมันปาล์มเพื่อตอบสนองความต้องการในประเทศเป็นหลัก
แต่ในบางสถานการณ์ที่มีผลผลิตออกมามากเกินความต้องการในประเทศ
เนื่องจากสภาพดินฟ้าอากาศเอื้ออำนวย ราคาในประเทศตกต่ำ
ในขณะที่ราคาน้ำมันปาล์มในต่างประเทศสูงกว่าราคาขายในประเทศ
บริษัทฯก็จะส่งออกเพื่อที่จะเป็นหนทางหนึ่งที่จะช่วยให้บริษัทฯสามารถทำกำไรได้มากขึ้น
แต่ในทางตรงกันข้ามถ้าผลผลิตปาล์มสดออกมาค่อนข้างน้อย
และราคาน้ำมันปาล์มดิบในประเทศอยู่ในระดับต่ำในขณะที่ราคาตลาดโลกก็อยู่ในระดับต่ำเช่นกัน
จะทำให้เกิดการแข่งขันราคากันเองในประเทศ

เพื่อที่จะสามารถแข่งขันกับตลาดโลกได้ บริษัทฯจะต้องมีการบริหารต้นทุนการผลิตให้อยู่ในระดับต่ำ
โดยการปรับปรุงประสิทธิภาพของเครื่องจักรให้มีอัตราการสูญเสียระหว่างการผลิตน้อยที่สุด
และเพิ่มปริมาณผลปาล์มสดเข้าสู่กระบวนการผลิต

ลักษณะลูกค้าและกลุ่มลูกค้าเป้าหมาย

ลูกค้าบริษัทฯส่วนใหญ่เป็นโรงงานกลั่นน้ำมันปาล์ม ซึ่งปัจจุบันมีอยู่ประมาณ 14 โรงงาน
และมากกว่าร้อยละ 50 ของน้ำมันปาล์มดิบทั้งหมดในประเทศ
เป็นวัตถุดิบสำหรับโรงงานกลั่นน้ำมันปาล์มรายใหญ่เพียง 2-3 รายเท่านั้น
ดังนั้นในช่วงที่ผลปาล์มสดมีปริมาณน้อย
จะทำให้ปริมาณน้ำมันปาล์มดิบมีไม่เพียงพอต่อความต้องการใช้น้ำมันปาล์มทั้งหมดในประเทศ
ซึ่งบางครั้งรัฐบาลต้องมีการอนุมัติให้มีการนำเข้าน้ำมันปาล์ม
ในทางตรงข้ามในช่วงที่มีผลปาล์มสดออกมามาก
ก็จะทำให้ปริมาณน้ำมันปาล์มดิบมีปริมาณมากเช่นเดียวกัน ซึ่งบริษัทฯก็สามารถส่งออกได้
หากราคาตลาดโลกสูงกว่าราคาขายในประเทศ

 การจำหน่ายและช่องทางการจำหน่าย

บริษัทฯได้จำหน่ายน้ำมันปาล์มดิบและน้ำมันเมล็ดในปาล์มดิบแก่โรงงานกลั่นน้ำมันพืชบริสุทธิ์และโรงงานทำสบู่เป็นหลัก
โดยมีการตกลงซื้อขายล่วงหน้าหรือส่งมอบทันทีแล้วแต่กรณี
กากเมล็ดในปาล์มจะจำหน่ายแก่โรงงานผลิตอาหารสัตว์และผู้เลี้ยงสัตว์ที่อยู่บริเวณใกล้เคียงโรงงานเพื่อเป็นอาหารสัตว์
ผู้จัดการฝ่ายขายและประกันคุณภาพจะเป็นผู้ติดต่อลูกค้าโดยตรงภายใต้การควบคุมของกรรมการผู้จัดการ
โดยตกลงราคา จุดหมายปลายทางที่จะส่ง และคุณภาพของน้ำมันปาล์มดิบ น้ำมันเมล็ดในปาล์มดิบ
และกากเมล็ดในปาล์ม

สัดส่วนการจำหน่ายในประเทศและต่างประเทศ

ในปี 2549 บริษัทฯไม่มีการจำหน่ายน้ำมันปาล์มไปต่างประเทศ

ข. ภาวะการแข่งขัน 

สภาพการแข่งขันภายในอุตสาหกรรม

เนื่องจากปัจจุบัน
ประเทศไทยยังมีปัญหาเรื่องผลปาล์มสดที่ไม่พอเพียงเมื่อเทียบกับกำลังการผลิตของโรงสกัดน้ำมันปาล์มทั้ง
59 โรงงาน ซึ่งยังมีกำลังการผลิตส่วนเกินในระบบเหลืออีกประมาณร้อยละ 50
นับว่าเป็นปัจจัยสำคัญที่ทำให้เกิดการแข่งขันกันซื้อผลปาล์มสดจากเกษตรกรเพื่อให้โรงสกัดของตนเพิ่มอัตราการใช้กำลังการผลิตและลดต้นทุนต่อหน่วยให้มากที่สุด
ทำให้บางครั้งไม่ได้ให้ความสำคัญของคุณภาพวัตถุดิบเท่าที่ควร
ดังนั้นการมองแนวโน้มของอุตสาหกรรมน้ำมันปาล์มเรื่องของการพัฒนาและต่อยอดอุตสาหกรรมไปในระดับสูง
ยังคงเป็นคำถามว่าจะสามารถทำได้มากน้อยเพียงใด
เนื่องจากการพัฒนาอย่างเป็นระบบเพื่อทำให้เกิดอุตสาหกรรมต่อเนื่องตามมาอีกหลายประเภทต้องอาศัยการลงทุนสูง
เพื่อให้เกิดการประหยัดต่อขนาด (economy of scales)
ในขณะที่ปัจจุบันมีอุปทานส่วนเกินของน้ำมันปาล์มที่เหลือจากการบริโภค-อุปโภคขั้นพื้นฐานในประเทศเพียงเล็กน้อย
จึงต้องอาศัยระยะเวลาอีกนานพอสมควรในการทำให้ตลาดมีดุลยภาพพร้อมสำหรับการพัฒนาในลำดับต่อไป
ไม่ว่าจะเป็นการต่อยอดไปสู่อุตสาหกรรมเคมีภัณฑ์จากน้ำมันปาล์มและอนุพันธ์
หรือไบโอดีเซลอย่างเป็นระบบ

นอกจากนี้ ยังมีปัจจัยที่ควบคุมไม่ได้ เช่น สภาพดินฟ้าอากาศ
อันจะส่งผลโดยตรงต่อปริมาณผลปาล์มสดที่จะออกสู่ตลาดในแต่ละฤดูกาล ในอดีตที่ผ่านมา
การแข่งขันในตลาดเพื่อการซื้อวัตถุดิบ
และนำมาผลิตเพื่อจำหน่ายเป็นน้ำมันปาล์มเพื่อการบริโภคได้นั้น
จะเป็นการแข่งขันทางด้านราคาเป็นหลัก ทั้งด้านราคาซื้อวัตถุดิบและราคาจำหน่ายสินค้าสำเร็จรูป
ในขณะที่ราคาวัตถุดิบนั้นสามารถเปลี่ยนแปลงได้ตลอดเวลา
แต่การเปลี่ยนแปลงราคาจำหน่ายสินค้าสำเร็จรูปจะขึ้นอยู่กับราคาคู่แข่งเป็นหลัก อีกทั้งปัจจัยภายนอก
ได้แก่ ราคาตลาดโลก ราคาน้ำมันพืชชนิดอื่นที่ทดแทนกันได้
ก็มีบทบาทสำคัญในการกำหนดราคาขายภายในประเทศเช่นเดียวกัน

ในปัจจุบันราคาขายส่งของน้ำมันปาล์มบรรจุขวดจะถูกควบคุมโดยกรมการค้าภายใน กระทรวงพาณิชย์
ผู้ผลิตน้ำมันพืชจะไม่สามารถจำหน่ายผลิตภัณฑ์ในราคาที่สูงกว่าราคาควบคุม
อย่างไรก็ตามในกรณีที่ผู้ผลิตประสบกับปัญหาการขึ้นราคาของวัตถุดิบ
ก็สามารถเสนอราคาใหม่ให้กับกรมการค้าภายในพิจารณาได้ ปัจจุบัน
กรมการค้าภายในจะควบคุมราคาน้ำมันปาล์ม ชนิดบรรจุขวด เฉพาะราคาขายส่ง ณ โรงงาน
โดยยกเลิกการควบคุมราคาขายปลีก และน้ำมันปาล์ม โอเลอีนบรรจุขวด
ไม่จำเป็นต้องติดราคาขายปลีกบนฉลาก ระดับราคาที่จำหน่ายให้กับผู้บริโภค
จะขึ้นอยู่กับช่องทางการจำหน่าย เช่น ถ้าสินค้าจัดจำหน่ายผ่านทางห้างสรรพสินค้า
ราคาก็จะถูกกำหนดโดยห้างสรรพสินค้าต่างๆ
ซึ่งระดับราคาโดยทั่วไปจะต่ำกว่าระดับราคาที่ติดบนฉลากข้างขวด
เนื่องจากห้างสรรพสินค้าจะใช้สินค้าที่ขายในแผนกซุปเปอร์มาร์เก็ตในการทำโปรโมชั่น
นอกจากนี้บริษัทฯ ยังต้องเสียค่าใช้จ่ายอื่นๆ อีก เช่น ค่าตั้งโชว์
และค่าโฆษณาให้กับทางห้างสรรพสินค้า
โดยห้างสรรพสินค้าจะนำรายได้ในส่วนนี้ไปลดราคาสินค้าของบริษัทฯ
เพื่อเป็นการส่งเสริมการขายทางหนึ่ง และถ้าเป็นการจำหน่ายตามร้านค้าปลีก
ส่วนใหญ่ระดับราคาขายจะเท่ากับราคาที่ติดบนฉลากข้างขวด

ส่วนน้ำมันปาล์มบรรจุแทงค์ เพื่อใช้ในอุตสาหกรรมจะไม่ถูกควบคุมราคาโดยหน่วยงานของรัฐบาล
อย่างไรก็ตามการแข่งขันทางด้านราคาก็ยังเป็นกลยุทธหลักที่ใช้ในอุตสาหกรรม
ซึ่งโดยทั่วไปแล้วลูกค้าจะไม่ให้ความสำคัญกับคุณภาพของน้ำมันปาล์ม
ถ้าผู้ผลิตรายใดเสนอราคาขายที่ต่ำกว่า ก็จะสั่งซื้อกับผู้ผลิตรายนั้นทันที
แต่มีลูกค้าบางกลุ่มที่ต้องการผลิตภัณฑ์น้ำมันปาล์มพิเศษ
ซึ่งผู้ผลิตต้องผลิตสินค้าตามคุณสมบัติที่กำหนดโดยลูกค้า และจะเน้นคุณภาพเป็นหลัก

อุตสาหกรรมน้ำมันปาล์มมีการขยายตัวอยู่ในเกณฑ์สูงที่สุดในบรรดาพืชน้ำมันทั้งหมด
สาเหตุที่น้ำมันปาล์มมีอัตราการขยายตัวของการบริโภค และมีสัดส่วนการบริโภคมากที่สุด
เนื่องจากได้รับการส่งเสริมและคุ้มครองจากรัฐ
ซึ่งน้ำมันปาล์มได้รับความนิยมในการนำไปใช้ปรุงอาหาร และอุตสาหกรรมต่อเนื่องอย่างกว้างขวาง
เพราะคุณสมบัติพิเศษของน้ำมันปาล์มมีการดูดซับที่ต่ำกว่าน้ำมันพืชชนิดอื่น จึงไม่เคลือบติดสิ่งที่ทอด
ทำให้ของที่ทอดมีสีสวย และเก็บไว้ได้นาน

  เนื่องจากผลิตภัณฑ์หลักของบริษัทฯ ซึ่งได้แก่ น้ำมันปาล์ม นั้นมีคุณสมบัติพิเศษเฉพาะตัว
  สำหรับอุตสาหกรรมอาหาร โดยเฉพาะอุตสาหกรรมอาหารประเภททอด
  ที่ต้องการเน้นคุณภาพของผลิตภัณฑ์ให้คงความกรอบและไม่มีกลิ่นหืน
  ซึ่งน้ำมันพืชประเภทอื่นไม่มีคุณสมบัติดังกล่าว
  จึงอาจกล่าวได้ว่าแนวโน้มการเข้ามาทดแทนหรือชิงส่วนแบ่งทางการตลาดโดยน้ำมันประเภทอื่นในอนาคตสามารถทำได้ยาก
  นอกจากนั้นหากพิจารณาถึงคู่แข่งรายใหม่ที่ต้องการเข้ามาในอุตสาหกรรมน้ำมันปาล์ม
  ก็จะเป็นไปได้ยากเช่นกัน เนื่องจากอุตสาหกรรมน้ำมันปาล์ม
  เป็นอุตสาหกรรมที่ต้องใช้เงินลงทุนสูงทั้งในด้านเครื่องจักรและเทคโนโลยีในการผลิต
  และเป็นอุตสาหกรรมพื้นฐานที่นำไปสู่อุตสาหกรรมต่อเนื่องอีกหลายประเภท
  การมีชื่อเสียงที่ดีและอยู่ในอุตสาหกรรมยาวนาน
  ย่อมสามารถสร้างความเชื่อถือและมีความได้เปรียบอย่างชัดเจน

ถึงแม้ว่าประเทศไทยมีพันธะกรณีภายใต้ AFTA ที่จะต้องนำน้ำมันปาล์มเข้าบัญชีลดภาษีนำเข้าเหลือ
ร้อยละ 5 ตั้งแต่วันที่ 1 มกราคม 2546
ซึ่งเป็นการเปิดโอกาสให้คู่แข่งทั้งในและต่างประเทศสามารถนำเข้าน้ำมันปาล์มบริสุทธิ์เข้ามาจำหน่ายแข่งขันกับบริษัทฯ
ได้ แต่เนื่องจากการนำเข้าน้ำมันปาล์มบริสุทธิ์จะต้องนำเข้ามาในรูป Bulk และขนส่งทางเรือ
เพื่อสูบถ่ายลงรถแทงค์น้ำมันอีกครั้ง ซึ่งจะทำให้เกิดความสกปรกและสิ่งปลอมปน
รวมทั้งมีต้นทุนการขนส่งเกิดขึ้น
ทำให้ราคาน้ำมันปาล์มบริสุทธิ์ที่นำเข้าจะไม่แตกต่างจากราคาขายในประเทศมากนัก

อย่างไรก็ตาม ในบางช่วงบางปี อาจมีการพยายามลักลอบนำเข้าน้ำมันปาล์มจากมาเลเซีย
เพื่อชดเชยปริมาณน้ำมันปาล์มในประเทศที่ไม่เพียงพอ
โดยเฉพาะในช่วงที่ราคาน้ำมันปาล์มในประเทศและราคาน้ำมันปาล์มของมาเลเซียมีส่วนต่างของราคาสูง
ทำให้ราคาน้ำมันปาล์มในประเทศผันผวน

ในปัจจุบัน
การนำเข้าน้ำมันปาล์มจากต่างประเทศภายใต้การเปิดการค้าเสรีตามข้อตกลงเขตการค้าเสรี
อาเซียน (ASEAN Free Trade Area : AFTA) โดยการลดภาษีนำเข้าเหลือร้อยละ 5
ตั้งแต่วันที่ 1 มกราคม 2546
สามารถปฏิบัติได้ภายใต้การดูแลการนำเข้าโดยองค์การคลังสินค้าเท่านั้น
ทำให้ยังคงไม่มีความชัดเจน และอาจเป็นอุปสรรคในการบริหารจัดการในช่วงผลปาล์มขาดแคลน
โดยเฉพาะเมื่อมีการสนับสนุนให้พัฒนาอุตสาหกรรมไปสู่ไบโอดีเซล
ซึ่งอาจส่งผลต่อต้นทุนวัตถุดิบที่สูงขึ้น ดังนั้น จึงควรกลับมาพิจารณาการเปิดเสรีตามข้อตกลง AFTA
อย่างจริงจัง ซึ่งน่าจะเป็นวิธีที่สามารถแก้ปัญหาทั้งระบบได้อย่างมีประสิทธิภาพ
เนื่องจากกลไกตลาดสามารถทำหน้าที่ในการจัดสรรทรัพยากรได้อย่างเต็มที่
ส่งผลให้การผลิตมีประสิทธิภาพเพิ่มขึ้น ในขณะที่มีต้นทุนการผลิตที่ลดลง ในอนาคต
หากผู้ประกอบการสามารถควบคุมต้นทุนการผลิตได้ คาดว่าการแข่งขันด้านราคาก็จะลดลงเป็นลำดับ
และหันมาแข่งขันกันในเรื่องการพัฒนาด้านอื่นๆ เช่น การสร้างความแตกต่างในตัวสินค้า
เพื่อเพิ่มมูลค่าในตัวสินค้าให้กับผู้บริโภค เป็นต้น

  อย่างไรก็ตาม การพัฒนาอุตสาหกรรมน้ำมันปาล์มในประเทศไทย ยังต้องคำนึงถึงปัจจัยหลายด้าน
  โดยเฉพาะอย่างยิ่งที่ผ่านมาอุตสาหกรรมประสบกับปัญหาและอุปสรรคในการพัฒนาขีดความสามารถเพื่อการแข่งขันกับต่างประเทศ
  ที่สำคัญได้แก่

1.  โครงสร้างระบบสวนปาล์มของไทยส่วนใหญ่เป็นเกษตรกรรายย่อย
    ทำให้การบริหารจัดการสวนปาล์มของตนเองไม่มีประสิทธิภาพเท่าที่ควร
    ส่งผลให้ต้นทุนการผลิตสูง

2.  ขาดการบริหารจัดการด้านการแบ่งเขตพื้นที่การตั้งโรงงานสกัดน้ำมันปาล์มให้สอดคล้องกับพื้นที่ปลูกปาล์ม
    (zoning) ทำให้มีการแย่งกันซื้อผลปาล์ม และมีต้นทุนค่าขนส่งสูง นอกจากนั้น
    ยังส่งผลให้เกิดลานเทซึ่งเป็นแหล่งกลางรับซื้อผลปาล์มจากเกษตรกรแล้วนำมาขายต่อให้โรงสกัดน้ำมันปาล์ม
    ขึ้นเป็นจำนวนมาก โดยปัจจุบันมีอยู่กว่า 400 แห่งทั่วประเทศ

3.  ขาดการเชื่อมโยงของนโยบายภาครัฐ
    ไม่ว่าจะเป็นด้านการส่งเสริมการขยายพื้นที่เพาะปลูกปาล์ม
    ด้านการขยายกำลังการผลิตของโรงสกัดให้สอดคล้องกับปริมาณผลผลิต ด้านการนำเข้าส่งออก
    ด้านราคาผลผลิตและราคาสินค้าบริโภค ด้านนโยบายพลังงานทดแทน เป็นต้น

จำนวนคู่แข่งขัน

พื้นที่เพาะปลูกปาล์มน้ำมันในประเทศไทยส่วนใหญ่อยู่ในเขตจังหวัดกระบี่มากที่สุด รองลงมาคือ
สุราษฎร์ธานี ชุมพร สตูล และในจังหวัดอื่นๆ ทั้งนี้สามารถแบ่งผู้ปลูกปาล์มน้ำมันออกเป็น 3 ประเภท
ดังนี้

  - บริษัทผู้ปลูก ประมาณ 174 ราย พื้นที่เพาะปลูก ประมาณร้อยละ 37

  - สหกรณ์ / นิคม ประมาณ 7,593 ราย พื้นที่เพาะปลูก ประมาณร้อยละ 16

  - เกษตรกรรายย่อย ประมาณ 45,000 ราย พื้นที่เพาะปลูก ประมาณร้อยละ 46

ในปัจจุบัน โรงงานสกัดน้ำมันปาล์มมีจำนวน 59 โรงงาน
ส่วนใหญ่กระจายอยู่ในเขตที่มีการเพาะปลูกปาล์มในภาคใต้ เช่น กระบี่ สุราษฎร์ธานี ชุมพร ตรัง
และสตูล มีกำลังการผลิตรวมประมาณ 12 ล้านตันทะลายปาล์มสดต่อปี โดยแบ่งได้ดังนี้

- โรงงานสกัดขนาดใหญ่ 38 โรงงาน กำลังการผลิตรวมประมาณ 10 ล้านตันทะลาย

ปาล์มสดต่อชั่วโมง

  - โรงงานสกัดขนาดเล็ก 21 โรงงาน กำลังการผลิตรวมประมาณ 2 ล้านตันทะลายปาล์ม

สดต่อปี

ขนาดของบริษัทเมื่อเทียบกับคู่แข่ง

ทางด้านสวนปาล์มถือได้ว่าบริษัทฯมีสวนปาล์มเป็นของตนเองและมีพื้นที่เพาะปลูกที่ใหญ่ที่สุดในประเทศไทย ซึ่งทำให้บริษัทฯได้เปรียบบริษัทอื่นในด้านต้นทุนของผลปาล์มสด ในส่วนของโรงงานสกัดน้ำมันปาล์มดิบ ซึ่งมีกำลังการผลิตเท่ากับ 60 ตันผลปาล์มสดต่อชั่วโมงนั้น ถือว่ามีขนาดที่ใกล้เคียงกับโรงงานสกัดอื่นๆ

สถานภาพและศักยภาพในการแข่งขัน

ภาพรวมของอุตสาหกรรม

ปาล์มน้ำมันเป็นพืชน้ำมันที่ให้ผลผลิตน้ำมันสูงกว่าพืชน้ำมันทุกชนิด
และยังเป็นพืชที่มีต้นทุนการผลิตน้ำมันต่ำกว่าพืชชนิดอื่น
น้ำมันปาล์มจึงเป็นน้ำมันพืชสำหรับการบริโภคที่มีราคาถูกที่สุด สามารถนำไปแปรรูปเป็นผลิตภัณฑ์ต่างๆ
และนำไปใช้ประโยชน์ในอุตสาหกรรมได้อย่างกว้างขวาง
ทำให้ในบรรดาตลาดน้ำมันพืชทั้งหมดในประเทศ น้ำมันปาล์มจะมีส่วนแบ่งในตลาดสูงสุด
คือประมาณร้อยละ 70 ของน้ำมันพืชทั้งหมด โดยมูลค่าของอุตสาหกรรมในปัจจุบันสูงถึงประมาณ
50,000 ล้านบาท

พื้นที่เพาะปลูกปาล์มน้ำมันและโรงสกัดน้ำมันปาล์มดิบของประเทศไทย ร้อยละ 95
ตั้งอยู่ในภาคใต้ของประเทศไทย โดยจังหวัดที่มีการเพาะปลูกปาล์มน้ำมันมากที่สุด คือ จังหวัดกระบี่
รองลงมาคือ สุราษฎร์ธานี ชุมพร สตูล และตรัง ตามลำดับ
แต่การเพิ่มขึ้นของจำนวนโรงสกัดน้ำมันปาล์มจากประมาณ 43 โรงในปี 2542
จนในปัจจุบันมีโรงงานสกัดน้ำมันปาล์มดิบประมาณ 59 โรง
มีกำลังการผลิตของโรงงานรวมทั้งสิ้นประมาณ 12 ล้านตันผลปาล์มสดต่อปีนั้น
ไม่สอดคล้องกับพื้นที่เพาะปลูกที่มีอยู่ประมาณ 2.8 ล้านไร่ ซึ่งให้ผลผลิตที่ประมาณ 6
ล้านตันผลปาล์มสดต่อปี
จะเห็นว่ากำลังการผลิตของโรงสกัดน้ำมันปาล์มดิบมีมากกว่าอุปทานของผลปาล์มสดที่มีอยู่ในปัจจุบัน
ถึงร้อยละ 50 ภาวะความไม่สมดุลระหว่างอุปสงค์และอุปทานดังกล่าว
ส่งผลต่อเสถียรภาพราคาของน้ำมันปาล์มดิบ
ซึ่งเป็นอุปสรรคสำคัญต่อการแข่งขันและการพัฒนาอุตสาหกรรมการสกัดน้ำมันปาล์มของประเทศไทย

อย่างไรก็ตาม ปาล์มน้ำมันเป็นพืชเศรษฐกิจที่สำคัญ ที่ควรได้รับการพัฒนาอย่างครบวงจร
เริ่มตั้งแต่การเพาะปลูก การเก็บเกี่ยว การรักษาคุณภาพ การสกัด
การใช้ประโยชน์ในอุตสาหกรรมต่อเนื่อง การเพิ่มมูลค่าในผลิตภัณฑ์น้ำมันปาล์มในรูปแบบต่างๆ
นอกจากนั้นอุตสาหกรรมน้ำมันปาล์มยังมีศักยภาพสูงทางด้านการใช้ประโยชน์พลังงานที่ได้จากเชื้อเพลิงชีวมวล
จึงจัดเป็นอุตสาหกรรมประเภทหนึ่งที่เป็นแหล่งทางเลือกในด้านพลังงานทดแทน
โดยเฉพาะอย่างยิ่งในภาวะปัจจุบันที่ราคาน้ำมันปิโตรเลียมอยู่ในระดับสูง ดังนั้น
เพื่อที่จะเพิ่มขีดความสามารถในการแข่งขันทางธุรกิจ
และเพื่อสร้างความมั่นใจในการเป็นแหล่งพลังงานทางเลือก
อุตสาหกรรมน้ำมันปาล์มจึงจำเป็นที่จะต้องมีมาตรการที่เหมาะสมเพื่อสามารถรองรับการพัฒนาประสิทธิภาพไปสู่การปรับปรุงจัดการทางด้านพลังงานและสิ่งแวดล้อมในลำดับต่อไป
ในขณะที่ทางภาครัฐก็มีส่วนสนับสนุนโครงการปลูกปาล์มน้ำมันเพื่อเป็นพลังงานทดแทน
โดยผลิตเป็นไบโอดีเซล และได้ตั้งเป้าหมายการปลูกปาล์มเพื่อเป็นพลังงานทดแทนให้ได้ 6
ล้านไร่ภายในปี 2552 ซึ่งแบ่งเป็นแหล่งปลูกใหม่ 5 ล้านไร่ และปลูกทดแทน 1 ล้านไร่

จากผลงานวิจัยในปี 2517 ได้ศึกษาว่าพื้นที่ปลูกปาล์มต้องอยู่บริเวณเส้นรุ้งที่ 10 องศาเหนือใต้
ซึ่งหมายถึงภาคใต้ของไทยที่มีปริมาณน้ำฝนมาก
แต่ปัจจุบันพบว่าพันธุ์ปาล์มน้ำมันได้ถูกพัฒนาให้ทนกับสภาวะแห้งแล้งมากขึ้นเป็นลำดับ
ดังนั้นการขยายพื้นที่ปลูกปาล์มไปยังพื้นที่ในภาคอื่นๆ ก็มีโอกาสเกิดขึ้นได้
แต่การพัฒนาโครงการไบโอดีเซลจะประสบความสำเร็จต่อเนื่องหรือไม่นั้น
มีปัจจัยหลายอย่างเข้ามาเกี่ยวข้อง ได้แก่ ราคาพืชเศรษฐกิจประเภทอื่น เช่น ยางพารา
เนื่องจากปัจจุบัน ราคายางยังถือว่าอยู่ในระดับสูง
เกษตรกรจึงหันไปปลูกยางพารามากกว่าปาล์มน้ำมัน นอกจากนั้น
ยังมีเรื่องระดับราคาน้ำมันปิโตรเลียมในตลาดโลกที่ผันผวน
และความไม่ชัดเจนของกลไกผลักดันต่างๆ จากภาครัฐ เช่น
เงื่อนไขที่จะให้เกษตรกรทำการเกษตรแบบมีสัญญาซื้อขายล่วงหน้า หรือ Contract Farming
การวางแนวทางขององค์กรนิติบุคคลเฉพาะกิจ (SPV : Special Purpose Vehicle)
การสนับสนุนกล้าปาล์มและค่าใช้จ่ายในการปลูกให้เกษตรกร
รวมถึงการสนับสนุนสินเชื่ออัตราดอกเบี้ยต่ำแก่เกษตรกร

ประเทศผู้ผลิตน้ำมันปาล์มรายใหญ่ คือ มาเลเซีย, อินโดนีเซีย, ไทย และไนจีเรีย
โดยมีปริมาณผลผลิตน้ำมันปาล์มต่อปีเรียงตามลำดับคือ 15.9 ล้านตัน 14 ล้านตัน 1.2 ล้านตัน และ
780,000 ตัน โดยมาเลเซียและอินโดนีเซีย มีปริมาณผลผลิตน้ำมันปาล์ม คิดเป็นมากกว่าร้อยละ 90
ของผลผลิตทั้งหมด

พื้นที่ให้ผลผลิต

ในปี 2549 คาดว่ามีพื้นที่เพาะปลูกปาล์มน้ำมันที่ให้ผลผลิตแล้วประมาณ 2.3 ล้านไร่
ซึ่งขยายตัวเพิ่มขึ้นอย่างต่อเนื่อง โดยร้อยละ 95 ของพื้นที่ปลูกทั้งหมดอยู่ในภาคใต้ ได้แก่ กระบี่
สุราษฎร์ธานี และชุมพร ในขณะที่มาเลเซียและอินโดนีเซียมีพื้นที่เพาะปลูกปาล์มน้ำมันประมาณ 24
และ 20 ล้านไร่ตามลำดับ

ผลผลิต/ผลผลิตต่อไร่

ในปี 2549 ผลผลิตปาล์มน้ำมันทั้งประเทศเพิ่มขึ้นจากปี 2548 ประมาณร้อยละ 48.08 เป็น 6.54
ล้านตัน โดยผลผลิตต่ำสุดอยู่ในเดือนมกราคมที่ 231,434 ตัน สูงสุดในเดือนเมษายนที่ 739,962
ตัน ทำให้การผลิตน้ำมันปาล์มดิบทั้งปี อยู่ที่ 1,167,126 ตัน เพิ่มขึ้นถึงประมาณร้อยละ 48.88
จากปี 2548 โดยมีปริมาณน้ำมันปาล์มคงเหลือ ณ สิ้นปี 2549 จำนวน 155,587 ตัน
(ตัวเลขจากกรมการค้าภายใน) เมื่อเปรียบเทียบกับ ณ สิ้นปี 2548 ที่ 103,971 ตัน
จากตัวเลขผลผลิตดังกล่าวจะเห็นว่าเปอร์เซ็นต์น้ำมัน (Oil Extraction Rate : OER) ในปี
2549 ของทั้งประเทศโดยเฉลี่ยยังคงอยู่ที่ร้อยละ 17.8 เท่ากับปี 2548

สถานการณ์ตลาดและราคา

ในปี 2549 ราคาน้ำมันปาล์มดิบในตลาดโลกโดยเฉลี่ยสูงกว่าปี 2548 โดยในเดือนเมษายน
ราคาน้ำมันปาล์มดิบในตลาดล่วงหน้ากำหนดส่งมอบเดือนที่สามของประเทศมาเลเซีย (Bursa
Malaysia Derivatives : 3^(rd) Month) แตะระดับต่ำสุดของปีที่ 1,411 ริงกิตต่อตัน
และแตะระดับสูงสุดของปีในเดือนธันวาคมที่ 2,032 ริงกิตต่อตัน เฉลี่ยแล้วทั้งปี 2549
ราคาน้ำมันปาล์มดิบในตลาดล่วงหน้ากำหนดส่งมอบเดือนที่สามของประเทศมาเลเซีย อยู่ที่ประมาณ
1,560 ริงกิตต่อตัน เปรียบเทียบกับ 1,398 ริงกิตต่อตันในปี 2548 คิดเป็นเพิ่มขึ้นร้อยละ 11.6

[]ในขณะที่สถานการณ์ด้านราคาน้ำมันปาล์มดิบในประเทศกลับสวนทางปรับตัวลดลงเมื่อเทียบกับปีก่อนหน้า
เนื่องจากปริมาณผลผลิตในประเทศที่เพิ่มขึ้นประมาณร้อยละ 48 โดยในปี 2549
ราคาผลปาล์มสดในประเทศเคลื่อนไหวอยู่ระหว่าง 2.05 – 3.33 บาทต่อกิโลกรัม (เทียบกับ
2.25 – 3.58 บาทต่อกิโลกรัมในปี 2548) และราคาน้ำมันปาล์มดิบอยู่ที่ 14.20 – 18.31
บาทต่อกิโลกรัม (เทียบกับ 14.24–19.07 บาทต่อกิโลกรัมในปี 2548)
(ตัวเลขจากกรมการค้าภายใน) โดยมีราคาเฉลี่ยทั้งปีของผลปาล์มสดและน้ำมันปาล์มดิบที่ 2.69
และ 15.77 บาทต่อกิโลกรัม เมื่อเปรียบเทียบกับปี 2548 ที่ 2.98 และ 16.89 บาทต่อกิโลกรัม
ตามลำดับ จะเห็นว่าราคาโดยเฉลี่ยในปี 2549 ลดลงจากปี 2548 คิดเป็นร้อยละ 9.73
สำหรับผลปาล์มสด และร้อยละ 6.63 สำหรับน้ำมันปาล์มดิบ

[]

Source: Internal Trade Department

[] ที่มา : สำนักวิจัยเศรษฐกิจการเกษตร / ประมาณการโดย UPOIC

บริษัทฯ คาดการณ์ว่าราคาน้ำมันปาล์มในปี 2550 จะขึ้นอยู่กับหลายปัจจัยที่สำคัญได้แก่

ปัจจัยที่ส่งผลให้ราคาน้ำมันปาล์มลดลงหรือปัจจัยที่ทำให้ผลผลิตเพิ่มขึ้น

  1) พื้นที่ให้ผลผลิตเพิ่มขึ้นจากการปลูกปาล์มในปี 2546 และ 2547

2) อายุปาล์มที่อยู่ในวัยการให้ผลผลิตมีสัดส่วนเพิ่มขึ้น โดยเฉพาะปาล์มที่ปลูกในปี 2543 และ 2544
โดยจะให้ผลผลิตต่อไร่เพิ่มขึ้น 1.5 เท่าจากปี 2549

  ปัจจัยที่ส่งผลให้ราคาน้ำมันปาล์มสูงขึ้นหรือปัจจัยที่ทำให้ผลผลิตลดลง

1) ปริมาณน้ำฝนและการกระจายของฝนในปี 2548 ไม่เอื้ออำนวยต่อการให้ผลผลิตในปี 2550
ประกอบกับการพยากรณ์สภาพภูมิอากาศในปี 2550
เชื่อได้ว่าอาจจะเกิดภาวะแห้งแล้งติดต่อกันยาวนานประมาณ 4 เดือนในช่วงต้นปีอีกด้วย
จึงมีส่วนซ้ำเติมให้ผลผลิตมีแนวโน้มยิ่งต่ำลง

2)
การขาดแคลนแรงงานที่เก็บเกี่ยวผลปาล์มสดในเขตพื้นที่ปลูกปาล์มสูงที่เริ่มทวีความรุนแรงมากยิ่งขึ้นตามลำดับ
ทั้งนี้เนื่องจากมีแรงจูงใจให้เคลื่อนย้ายไปสู่แหล่งงานที่มีรายได้มากกว่าเดิมแต่งานเบากว่า เช่น
การกรีดยางพาราและการทำงานในสวนที่มีปาล์มอายุน้อย เป็นต้น
ทั้งนี้การขาดแคลนแรงงานเก็บเกี่ยวไม่ได้มีผลโดยตรงต่อการให้ผลผลิต
หากแต่มีผลต่อความสูญเสียที่ส่งผลต่อปริมาณและคุณภาพในเวลาเดียวกัน

3) การโค่นล้มปาล์มที่มีอายุมากเพื่อปลูกทดแทน ทำให้พื้นที่เก็บเกี่ยวลดน้อยลง

4) จำนวนโรงสกัดน้ำมันปาล์มดิบที่เพิ่มขึ้นอย่างต่อเนื่อง จากประมาณ 43 โรงในปี 2542
จนในปัจจุบันมีโรงงานสกัดน้ำมันปาล์มดิบประมาณ 59 โรง
มีกำลังการผลิตของโรงงานรวมทั้งสิ้นประมาณ 12 ล้านตันผลปาล์มสดต่อปี โดยเฉพาะในช่วง 2
ปีที่ผ่านมานี้ จำนวนโรงสกัดเพิ่มจำนวนขึ้นอย่างรวดเร็ว
ในขณะที่ปริมาณผลปาล์มสดที่ออกสู่ตลาดในแต่ละปีมีประมาณ 6 ล้านตัน
ทำให้เหลือกำลังการผลิตอยู่อีกประมาณร้อยละ 50
นับว่าปัจจัยดังกล่าวเป็นปัจจัยสำคัญที่ทำให้เกิดการแข่งขันกันซื้อผลปาล์มสดจากเกษตรกร
เพื่อให้โรงสกัดของตนใช้กำลังการผลิตให้ได้มากที่สุด ส่งผลต่อการเพิ่มขึ้นของราคาผลปาล์มสด

5) ราคาน้ำมันปาล์มดิบในตลาดล่วงหน้ากำหนดส่งมอบเดือนที่สามของประเทศมาเลเซีย (Bursa
Malaysia Derivatives : 3^(rd) Month) โดยเฉลี่ยในปี 2550 น่าจะมีแนวโน้มสูงกว่า
1,560 ริงกิตต่อตัน ซึ่งเป็นราคาเฉลี่ยของปี 2549

6) โรงงานไบโอดีเซลที่จะทยอยเปิดในเชิงพาณิชย์อย่างเป็นทางการในปี 2550
จะทำให้เกิดอุปสงค์ในน้ำมันปาล์มดิบเพิ่มขึ้นในระบบ
ทำให้โอกาสที่ราคาน้ำมันปาล์มดิบจะลดต่ำลงเป็นไปได้ยาก

เมื่อพิจารณาผลกระทบโดยรวมของปัจจัยดังกล่าวข้างต้น
สามารถวิเคราะห์แนวโน้มผลผลิตปาล์มน้ำมันในปี 2550 ได้ดังนี้

1)  ปริมาณผลผลิตสดโดยรวมทั่วประเทศจะลดลงจาก 6.5 ล้านตัน ในปี 2549 เป็น 6.0 ล้านตัน
    ในปี 2550 หรือลดลงประมาณ 7.0 เปอร์เซ็นต์

2)  ปริมาณผลปาล์มสดในแต่ละเดือนจะกระจายใกล้เคียงกัน หรือความสม่ำเสมอดีขึ้น
    ทั้งนี้ผลผลิตจะต่ำที่สุดในเดือนมกราคม ที่ระดับ 7.0 เปอร์เซ็นต์ของทั้งปี หรือประมาณ
    400,000 ตัน

3)  คุณภาพทะลายปาล์มสดในช่วง 4 เดือนแรก ซึ่งส่วนใหญ่เป็นปาล์มอายุมากกว่า 16 ปี
    จะแสดงให้เห็นถึงลักษณะทะลายไม่สมบูรณ์มากกว่าในช่วงเดียวกันของปีก่อน
    อันเนื่องจากมีฝนตกชุกและความชื้นสูงในช่วงที่มีการผสมเกสร (สิงหาคม –
    พฤศจิกายน 2549) ประชากรแมลงผสมเกสรมีน้อย ทำให้การผสมเกสรไม่ทั่วถึงมีผลลีบ
    (Parthenocarpic fruit) ค่อนข้างสูง
    มีส่วนทำให้เปอร์เซ็นต์สกัดน้ำมันและเปอร์เซ็นต์เมล็ดในต่ำลงตามลำดับตั้งแต่เดือนมกราคม
    เป็นต้นไปโดยเปอร์เซ็นต์สกัดน้ำมันน่าจะต่ำสุดในเดือนเมษายน ที่ประมาณ 16 เปอร์เซ็นต์
    หลังจากนั้นจะค่อยๆเพิ่มขึ้นจนถึงระดับ 18.00 เปอร์เซ็นต์ ในไตรมาสสุดท้าย

4)  สภาวะการแข่งขันในการซื้อผลปาล์มสดจะอยู่ในระดับปกติที่ไม่มีผลรุนแรงต่อราคามากนัก
    ทั้งนี้เนื่องจากการกระจายของผลปาล์มสดแต่ละเดือนใกล้เคียงกัน
    ดังนั้นราคาผลปาล์มสดจะเปลี่ยนแปลงตามกลไกตลาดเป็นสำคัญ
    นอกจากนี้อาจจะได้รับอิทธิพลจากราคาน้ำมันปาล์มดิบจากประเทศมาเลเซีย
    ที่มีแนวโน้มเพิ่มขึ้นเนื่องจากการนำน้ำมันปาล์มดิบ ประมาณ 40
    เปอร์เซ็นต์ไปใช้ในการผลิตไบโอดีเซล
    ซึ่งมีความเป็นไปได้สูงและมีโอกาสที่จะผลักดันให้ราคาน้ำมันปาล์มดิบสูงขึ้นถึงระดับ 22 บาท /
    กิโลกรัมและราคาผลปาล์มสดเฉลี่ยตลอดปีประมาณ 3.50 บาท / กิโลกรัม

แนวโน้มภาวะอุตสาหกรรม

ก. ไบโอดีเซล

ในปัจจุบัน หากมีการกล่าวถึงแนวโน้มการขยายตัวของอุตสาหกรรมปาล์มน้ำมันและน้ำมันปาล์ม
ทุกฝ่ายจะให้ความสนใจในเรื่องของยุทธศาสตร์อุตสาหกรรมปาล์มน้ำมันปี 2547-2572
ของกระทรวงเกษตรและสหกรณ์ ซึ่งได้กำหนดให้พื้นที่เพาะปลูกปาล์มน้ำมันและพื้นที่เก็บเกี่ยวในปี
2572 เพิ่มขึ้นเป็น 10 ล้านไร่และ 9 ล้านไร่ ตามลำดับ
โดยกำหนดให้ปริมาณผลผลิตปาล์มน้ำมันและน้ำมันปาล์มดิบอยู่ที่ 28 ล้านตันและ 4.5 ล้านตัน
ตามลำดับ ต่อมามีนโยบายเร่งรัดการปลูกปาล์มน้ำมันจากปัจจุบัน 2 ล้านไร่เป็น 6 ล้านไร่ภายในปี
2552 ทั้งนี้เพื่อสนับสนุนให้เกิดอุตสาหกรรมจากการแปรรูปอย่างง่ายเป็นการแปรรูปมูลค่าสูง
โดยเฉพาะอย่างยิ่งการผลิตน้ำมันไบโอดีเซล เพื่อเป็นแหล่งพลังงานทดแทนของประเทศในอนาคต
เนื่องจากน้ำมันพืชชนิดอื่นไม่เหมาะที่จะนำมาผลิตไบโอดีเซล
โดยมีข้อจำกัดด้านราคาและต้นทุนการผลิต
และปริมาณการผลิตที่ต่ำไม่เพียงพอต่อการบริโภคภายในประเทศเอง

นโยบายภาครัฐที่ผลักดันเรื่องพลังงานทดแทน
สืบเนื่องมาจากสถานการณ์ราคาน้ำมันปิโตรเลียมมีแนวโน้มทรงตัวอยู่ในระดับสูง
จึงเป็นที่มาในการวิจัยและพัฒนาเพื่อหาแหล่งพลังงานทดแทนในรูปแบบต่างๆ
ประกอบกับกระแสอนุรักษ์สิ่งแวดล้อมของโลกที่ให้ความสำคัญกับผลิตภัณฑ์ชีวภาพมากกว่าผลิตภัณฑ์จากปิโตรเคมี
ไบโอดีเซลจึงถูกนำมาวิเคราะห์วิจัยเพื่อพัฒนาเป็นแหล่งพลังงานทางเลือกทดแทนน้ำมันดีเซลและมีบทบาทสำคัญในปัจจุบัน
อย่างไรก็ตามการผลักดันให้มีการผลิตและการใช้ไบโอดีเซลอย่างจริงจัง
จะต้องคำนึงถึงอุปสงค์และอุปทานของวัตถุดิบที่มีอยู่ในระบบ
ทั้งนี้เพื่อรักษาเสถียรภาพและไม่ให้เกิดแรงกดดันต่อราคาน้ำมันปาล์มมากนัก

ปัจจุบันประเทศไทยมีปริมาณผลผลิตน้ำมันปาล์มที่ประมาณ 1,000,000 ตันต่อปี
โดยในแต่ละปีมีปริมาณความต้องการอุปโภคบริโภคน้ำมันปาล์มประมาณ 800,000-850,000 ตัน
ทำให้มีปริมาณน้ำมันปาล์มส่วนเกินอยู่บ้างที่จะสามารถนำมาผลิตไบโอดีเซลได้ แต่คิดเป็นไม่ถึงร้อยละ
1 ของปริมาณน้ำมันดีเซลที่ประเทศไทยใช้อยู่
ในขณะที่กระทรวงพลังงานได้กำหนดเป้าหมายไว้ที่ร้อยละ 3 ภายในปี 2554
ข้อจำกัดที่สำคัญในการนำน้ำมันปาล์มมาผลิตไบโอดีเซลจึงอยู่ที่ปริมาณและราคาของน้ำมันปาล์ม
ซึ่งหากราคาของน้ำมันปาล์มดิบทรงตัวอยู่ในระดับสูงอย่างต่อเนื่องจากการแข่งขันกันซื้อผลปาล์มสดดังเช่นปัจจุบัน
ต้นทุนของไบโอดีเซลก็จะออกมาสูง ไม่สอดคล้องกับแนวทางการส่งเสริมการใช้พลังงานทดแทน
สำหรับในเชิงปริมาณ มีข้อจำกัดอยู่ที่ไม่สามารถเพิ่มปริมาณน้ำมันปาล์มในประเทศได้อย่างรวดเร็ว

ข. อุตสาหกรรมการผลิตเมล็ดพันธุ์และต้นกล้าปาล์มน้ำมัน

การผลิตเมล็ดพันธุ์ดีและต้นกล้าปาล์มน้ำมันพันธุ์ดี
เป็นอุตสาหกรรมต้นน้ำที่ต้องให้ความสำคัญเป็นอันดับต้นๆ
ในการกำหนดประสิทธิภาพของผลผลิตปาล์มน้ำมัน เนื่องจากการใช้เมล็ดพันธุ์ดี
นอกจากจะให้ผลผลิตต่อไร่ที่สูงแล้ว ยังให้ปริมาณน้ำมันต่อทะลายปาล์มที่สูงขึ้นด้วย
อันจะมีผลทำให้ได้ผลผลิตเพิ่มขึ้นร้อยละ 40 เมื่อเปรียบเทียบกับการเพาะปลูกที่ใช้พันธุ์ไม่ดี
ปัจจุบันมีพื้นที่ปลูกปาล์มน้ำมันประมาณ 400,000
ไร่ที่ปลูกด้วยพันธุ์คุณภาพไม่ดีอาจเนื่องมาจากการผลิตเมล็ดพันธุ์และต้นกล้าพันธุ์ที่มีคุณภาพในประเทศยังมีไม่เพียงพอกับความต้องการ
และที่ผ่านมา ราคาผลปาล์มสดทรงตัวในระดับสูง
ประกอบกับนโยบายภาครัฐที่สนับสนุนให้เพิ่มพื้นที่ปลูกปาล์ม
เกษตรกรหลายพื้นที่จึงให้ความสนใจในการปลูกปาล์มน้ำมันกันอย่างแพร่หลาย
และเริ่มกระจายตัวออกไปยังจังหวัดในแถบภาคตะวันออกเฉียงเหนือ
จึงมีแนวโน้มที่จะเกิดปัญหาการขาดแคลนพันธุ์ปาล์มน้ำมันตามมา
ภาคเอกชนจึงหันมาผลิตเมล็ดพันธุ์และต้นกล้าปาล์มออกมาจำหน่ายมากขึ้น
เนื่องจากหน่วยงานของรัฐไม่สามารถผลิตกล้าพันธุ์สนองความต้องการของเกษตรกรได้เพียงพอ ทั้งนี้
การวิจัยและพัฒนาพันธุ์ปาล์มที่ดีต้องอาศัยเวลาไม่น้อยกว่า 30 ปี
เพื่อดูผลผลิตที่ได้ตลอดอายุของต้นปาล์มก่อนโค่นเพื่อปลูกทดแทน (Replanting)

  ค. การใช้ประโยชน์จากวัสดุที่เหลือใช้และของเสียของโรงงานอุตสาหกรรมน้ำมันปาล์ม

อุตสาหกรรมน้ำมันปาล์มเป็นอุตสาหกรรมที่ก่อให้เกิดวัสดุที่เหลือจากกระบวนการผลิตมากกว่าร้อยละ
60 ของวัตถุที่ป้อนเข้าสู่กระบวนการผลิตทั้งหมด
ผลกระทบทางสิ่งแวดล้อมที่เกิดขึ้นมีสาเหตุจากกระบวนการสกัดน้ำมัน โดยการนึ่งผลปาล์ม
การแยกเมล็ดในปาล์ม และการสกัดน้ำมันออกจากปาล์ม เนื่องจาก
กระบวนการผลิตของอุตสาหกรรมน้ำมันปาล์มมีการใช้น้ำในปริมาณมาก
ส่งผลให้เกิดน้ำเสียที่มีภาระความสกปรกของสารอินทรีย์สูง นอกจากนี้
กระบวนการผลิตยังก่อให้เกิดของเสียในรูปของแข็ง ได้แก่ ทะลายปาล์มเปล่า (Empty Fruit
Bunch) เส้นใยปาล์ม (Fiber) กะลาปาล์ม (Shell) และกากตะกอน (Decanter Cake)
ดังนั้น การใช้ประโยชน์จากเศษวัสดุเหลือทิ้งจากปาล์มเหล่านี้ ซึ่งเป็นแหล่งพลังงานชีวมวลที่สำคัญ
จึงเป็นวิธีการที่สามารถลดค่าใช้จ่ายสำหรับการกำจัดของเสีย
และในขณะเดียวกันยังเป็นการช่วยลดมลพิษที่เกิดขึ้นต่อสิ่งแวดล้อมอีกด้วย
ทางภาครัฐจึงได้เข้ามามีส่วนสนับสนุนโดยการกำหนดมาตรการต่างๆ เช่น
การส่งเสริมด้านเทคนิคและเงินทุนในการนำระบบก๊าซชีวภาพ (Biogas) เข้ามาใช้ในโรงงาน
และการปรับปรุงใช้ประโยชน์จากวัสดุที่เหลือจากกระบวนการผลิตเพื่อเป็นเชื้อเพลิงชีวมวล
(Biomass) เพื่อนำไปผลิตกระแสไฟฟ้าสำหรับใช้ในโรงงานเอง
หรือสามารถจำหน่ายกระแสไฟฟ้านั้นให้กับการไฟฟ้าส่วนภูมิภาค
ซึ่งเป็นการเพิ่มรายได้ให้แก่โรงงานสกัดน้ำมันปาล์มอีกทางหนึ่ง ขณะนี้
ทั้งระบบก๊าซชีวภาพและระบบเชื้อเพลิงชีวมวลถูกนำมาใช้ในโรงงานสกัดน้ำมันปาล์มหลายแห่ง
และมีแนวโน้มที่จะเพิ่มขึ้นในอนาคต

นอกจากนั้น ปัจจุบันมีการตื่นตัวในเรื่องการพยายามลดภาวะเรือนกระจก
ซึ่งก๊าซเรือนกระจกเป็นต้นเหตุของการเปลี่ยนแปลงสภาพภูมิอากาศ
ถึงแม้ว่าประเทศไทยไม่มีพันธกรณีที่จะต้องลดการปล่อยก๊าซคาร์บอนไดออกไซด์
แต่ประเทศไทยก็เป็นแหล่งหนึ่งที่ประเทศอุตสาหกรรมจะมาดำเนินโครงการลดก๊าซเรือนกระจกร่วมด้วย
เพื่อหวังจะได้รับส่วนแบ่งในรูปของคาร์บอนเครดิตที่ได้จากโครงการภายใต้กลไกการพัฒนาที่สะอาด
(Clean Development Mechanism: CDM) ซึ่งเรียกว่า Certified Emissions
Reduction หรือ CER มีหน่วยวัดเป็นตันของก๊าซคาร์บอนไดออกไซด์ที่ลดได้ (1 CER = 1 ton
CO₂ equivalent)
และในขณะนี้มีโรงงานสกัดน้ำมันปาล์มดิบจำนวนหนึ่งสนใจเข้าร่วมโครงการดังกล่าว
โดยเป็นการใช้เศษวัสดุเหลือทิ้งจากปาล์ม
มาเป็นแหล่งเชื้อเพลิงในหม้อไอน้ำทดแทนการใช้น้ำมันปิโตรเลียม

  ง. การต่อยอดของอุตสาหกรรมน้ำมันปาล์ม

ปาล์มน้ำมันเป็นพืชเศรษฐกิจที่สำคัญ ที่ควรได้รับการวิจัยพัฒนาอย่างครบวงจร
เริ่มตั้งแต่การเพาะปลูก การเก็บเกี่ยว การรักษาคุณภาพ การสกัด
การใช้ประโยชน์ในอุตสาหกรรมต่อเนื่อง การเพิ่มมูลค่าในผลิตภัณฑ์น้ำมันปาล์มในรูปแบบต่างๆ
การพัฒนาและแปรรูปผลิตภัณฑ์จากน้ำมันปาล์มให้เป็นผลิตภัณฑ์เคมีภัณฑ์พื้นฐาน (Oleochemical
Industry) ซึ่งตลาดโลกมีความต้องการอย่างมาก
รวมไปถึงการต่อยอดของอุตสาหกรรมด้วยการแปรรูปขั้นสูงด้วยกระบวนการไบโอรีไฟนารี
(Bio-refinery) เพื่อผลิตเยื่อกระดาษ เยื่อไม้ และสร้างสารตั้งต้นอื่นๆ
สำหรับอุตสาหกรรมต่อเนื่องที่จะเกิดตามมาในภายหลัง

สภาพการแข่งขันในอนาคต ขึ้นอยู่กับปริมาณผลปาล์มสดที่ออกมาในแต่ละปีและกำลังการผลิตน้ำมันปาล์มดิบของโรงงานสกัดทั้งหมด หากมีจำนวนโรงงานสกัดน้ำมันปาล์มดิบเพิ่มขึ้นมากกว่าการเพิ่มขึ้นของพื้นที่เพาะปลูกปาล์มน้ำมัน ก็จะเกิดการแข่งขันราคาในการซื้อผลปาล์มสด ทำให้ต้นทุนน้ำมันเพิ่มสูงขึ้นตามไปด้วย 

การเปิดเสรีการค้าน้ำมันปาล์มตามข้อตกลงการค้าเสรีอาเซียน
ซึ่งประเทศไทยได้ปรับลดภาษีนำเข้าน้ำมันปาล์มให้เหลือร้อยละ 5 ตั้งแต่เดือนมกราคม 2546
ทั้งน้ำมันปาล์มดิบและน้ำมันปาล์มบริสุทธิ์ โดยไม่จำกัดปริมาณนำเข้า แต่จนถึงปัจจุบัน
รัฐบาลยังไม่ได้กำหนดระเบียบปฏิบัติและวิธีการนำเข้าดังกล่าว
ซึ่งถ้าหากมีการนำเข้าได้อย่างเสรีจริง ก็จะส่งผลกระทบต่อเกษตรกรรายย่อยที่มีผลผลิตต่อไร่ต่ำ
ในส่วนของโรงงานสกัดน้ำมันปาล์ม
ก็จะได้รับผลกระทบเฉพาะโรงสกัดน้ำมันปาล์มที่มีประสิทธิภาพการผลิตต่ำและต้นทุนการผลิตสูง
ไม่สามารถแข่งขันกับมาเลเซียและอินโดนีเซียในด้านราคาได้ ดังนั้น AFTA
จะยังคงมีผลกระทบต่ออุตสาหกรรมน้ำมันปาล์มในประเทศไทยเป็นอย่างมาก

สำหรับผลกระทบต่อบริษัทนั้น คาดว่ามีค่อนข้างน้อย
จากการที่บริษัทมีระบบบริหารจัดการที่ดีและมีการปรับปรุงประสิทธิภาพของเครื่องจักรและการผลิตตลอดเวลา
อีกทั้งยังเป็นเจ้าของสวนปาล์มขนาดใหญ่ที่สุดในประเทศไทย
ทำให้บริษัทมีต้นทุนการผลิตต่ำสามารถแข่งขันกับน้ำมันปาล์มที่จะนำเข้าจากประเทศมาเลเซียได้

3. การจัดหาผลิตภัณฑ์หรือบริการ

ก. ลักษณะการจัดให้ได้มาซึ่งผลิตภัณฑ์

  การผลิต

บริษัทฯ มีโรงงานสกัดน้ำมันปาล์มดิบ (CPO) และโรงงานสกัดน้ำมันจากเมล็ดในปาล์มดิบ (CPKO)
ตั้งอยู่เลขที่ 98 หมู่ 6 กม. 9.5 ถนนเหนือคลอง-เขาพนม ตำบลห้วยยูง อำเภอเหนือคลอง
จังหวัดกระบี่ 81130

ปริมาณการผลิตเต็มที่ของผลิตภัณฑ์ (ตัน)

  ---------------------------------------- ---------- ---------- ---------
  แผนกน้ำมันปาล์มดิบ                           2547       2548       2549

  ผลปาล์มสดที่ใช้ในการผลิตเต็มที่                  360,000    360,000    360,000

  น้ำมันปาล์มดิบ (18%)                         64,800     64,800     64,800

  เมล็ดในปาล์ม (5.25%)                       18,900     18,900     18,900

  แผนกน้ำมันเมล็ดในปาล์มดิบ                                           

  เมล็ดในปาล์มที่ใช้ในการผลิตเต็มที่                26,250     26,250     26,250

  น้ำมันเมล็ดในปาล์มดิบ (41%)                   10,762     10,762     10,762

  กากเมล็ดในปาล์ม (52%)                      13,650     13,650     13,650
  ---------------------------------------- ---------- ---------- ---------

หมายเหตุ กำลังการผลิตจริงในแต่ละปี จะแตกต่างจากกำลังการผลิตเต็มที่ที่ออกแบบไว้
เนื่องจากความแตกต่างของปริมาณผลปาล์มสดที่เข้าสู่กระบวนการผลิต
ซึ่งขึ้นอยู่กับปริมาณน้ำฝนที่ตกในแต่ละปี

การจัดหาวัตถุดิบ

เนื่องจากผลปาล์มสดจากสวนของบริษัทฯเองที่ป้อนเข้าสู่โรงงานมีไม่เพียงพอ
ทำให้บริษัทฯต้องรับซื้อจากเกษตรกรรายย่อย
เพื่อที่จะเพิ่มปริมาณผลปาล์มสดของบริษัทฯที่จะป้อนเข้าสู่โรงงาน

สภาพปัญหาเกี่ยวกับวัตถุดิบ

ปริมาณผลผลิตปาล์มสดขึ้นอยู่กับระดับน้ำฝนและการดูแลรักษา
คุณภาพของผลปาล์มที่จะให้ได้น้ำมันปาล์มดิบในอัตราสูงขึ้นอยู่กับวิธีการตัดและเก็บเกี่ยว
เนื่องจากการดูแลที่ดีและมีมาตรฐานในการเก็บเกี่ยว
ทำให้คุณภาพของผลปาล์มจากสวนของบริษัทฯนั้นอยู่ในเกณฑ์ดีและให้อัตราการสกัดน้ำมันปาล์มดิบสูงกว่าซื้อจากเกษตรกรรายย่อย

แต่เนื่องจากผลปาล์มสดมีไม่เพียงพอกับความต้องการของโรงงานสกัดน้ำมันปาล์ม
ซึ่งมีจำนวนโรงงานเพิ่มขึ้นในแต่ละปี ทำให้เกิดการแข่งขันการซื้อผลปาล์มสดเป็นไปอย่างเข้มข้น
แต่อัตราการสกัดน้ำมันปาล์มที่ได้ค่อนข้างต่ำ สาเหตุอีกประการหนึ่งคือสภาพอากาศที่แห้งแล้ง
อัตราการขาดน้ำในดินทำให้ผลปาล์มสดที่ได้นั้นให้น้ำมันปาล์มดิบในอัตราต่ำ
และการเก็บเกี่ยวของเกษตรกรผู้ปลูกปาล์มน้ำมันรายย่อยไม่ได้มาตราฐาน
คือมีการเก็บเกี่ยวผลปาล์มก่อนจะถึงเวลาอันสมควร โดยเฉพาะในช่วงที่ผลปาล์มสดมีราคาสูง

ดังได้กล่าวข้างต้น ผลผลิตจากเกษตรกรผู้ปลูกปาล์มน้ำมันรายย่อยไม่สามารถให้ผลผลิตต่อไร่
และอัตราการสกัดน้ำมันปาล์มดิบ เท่ากับของบริษัทฯ
ดังนั้นบริษัทฯจึงได้จัดทำนโยบายให้คำแนะนำแก่ผู้ปลูกปาล์มน้ำมันที่ต้องการปรับปรุงคุณภาพปาล์มน้ำมันตามมาตรฐานทั้งด้านการดูแลรักษาและผลผลิตต่อไร่
เพื่อให้ผลผลิตที่ส่งป้อนเข้าสู่โรงงานสกัดน้ำมันปาล์มดิบนั้นมีคุณภาพมากขึ้นนอกจากนั้น
ผู้ปลูกปาล์มน้ำมันรายย่อยยังสามารถขอเข้าเยี่ยมชมสวนของบริษัทฯได้อีกด้วย

บริษัทฯได้มีการคัดคุณภาพของผลปาล์มสดจากผู้ปลูกปาล์มน้ำมัน ณ จุดรับซื้อ
แต่วิธีการนี้ไม่สามารถทำได้ในช่วงที่ผลปาล์มสดมีปริมาณน้อย
นอกจากนั้นบริษัทฯยังได้มีการแนะนำผู้ปลูกปาล์มน้ำมันเกี่ยวกับคุณภาพของผลปาล์มสดที่ควรจะนำส่งโรงงาน
บริษัทฯเชื่อว่าโปรแกรมการให้คำแนะนำแก่ผู้ปลูกปาล์มน้ำมันทั่วไปจะช่วยปรับปรุงคุณภาพของผลปาล์มสดที่จะป้อนเข้าสู่โรงงานให้มีคุณภาพดีขึ้นและเป็นการเพิ่มอัตราการสกัดน้ำมันด้วย
โดยบริษัทฯได้มีการปรับราคารับซื้อผลปาล์มสดให้สูงขึ้นตามอัตราการสกัดน้ำมัน
ทั้งนี้เพื่อเป็นการจูงใจให้ผู้ปลูกปาล์มรายย่อยส่งผลปาล์มสดที่มีคุณภาพเข้าสู่โรงงาน

สำหรับเทคโนโลยีสำหรับการสกัดน้ำมันปาล์มดิบที่มีผลต่อการใช้วัตถุดิบนั้น
เนื่องจากบริษัทฯได้ใช้แบบมาตรฐานสากลในอุตสาหกรรมนี้แล้ว
ดังนั้นการปรับปรุงเพื่อให้การผลิตมีประสิทธิภาพจึงขึ้นอยู่กับการใช้อุปกรณ์เครื่องจักรเครื่องมือและการปฏิบัติงานให้เหมาะสม
บริษัทฯเห็นว่าไม่มีเทคโนโลยีใหม่ๆที่ได้พิสูจน์แล้วมาทดแทน
แต่อาจมีเทคโนโลยี่อื่นๆที่มีผลต่อการใช้วัตถุดิบหรือปรับปรุงให้ดีขึ้น
ซึ่งขึ้นอยู่กับว่าคุ้มค่ากับเงินที่ลงทุนหรือไม่
โดยบริษัทฯยังคงค้นคว้าเทคโนโลยี่ใหม่ๆเพื่อปรับปรุงประสิทธิภาพการผลิตอย่างต่อเนื่อง
รวมถึงการลดอัตราสูญเสียน้ำมัน
การกำจัดมลภาวะที่เกิดจากการกระบวนผลิตซึ่งเป็นพิษต่อสิ่งแวดล้อม

การปลูกปาล์มทดแทน

บริษัทฯเริ่มโครงการการปลูกปาล์มทดแทนตั้งแต่ปี 2544 เป็นระยะเวลา 10 ปี
เพื่อที่จะให้ผลผลิตที่สูงขึ้น
การเปลี่ยนแปลงนี้เปิดโอกาสให้ผู้จัดการสวนปาล์มได้ปรับปรุงการจัดสวนใหม่
ซึ่งจะทำให้มาตรฐานการปลูกปาล์มดีขึ้น และให้ผลผลิตปาล์มสดต่อไร่สูงขึ้นด้วย

บริษัทฯ ได้ทำการปลูกปาล์มน้ำมันทดแทนทั้งหมด 2,254.22 เฮกตาร์ หรือประมาณ 14,089 ไร่
และสามารถเก็บเกี่ยวได้แล้ว 841.43 เฮกตาร์ หรือ 5,259 ไร่

นอกจากนั้น บริษัทฯยังได้คัดเลือกเมล็ดพันธ์ปาล์มที่มีคุณภาพสำหรับโครงการปลูกปาล์มทดแทน
และเน้นการจัดการควบคุมสัตว์ที่จะมาทำลายต้นปาล์มน้ำมันที่มีอายุน้อย และเชื้อโรคที่อาจเกิดขึ้นได้
เพื่อไม่ให้มีผลกระทบต่อต้นปาล์มน้ำมัน

จำนวนผู้จำหน่ายวัตถุดิบ

บริษัทฯมีการซื้อผลปาล์มสดจากชาวสวนในเขตกระบี่และสุราษฎร์ธานี
โดยไม่มีรายใดที่บริษัทฯซื้อผลปาล์มสดมากกว่าร้อยละ 30 ของยอดซื้อผลปาล์มสดทั้งหมด

สัดส่วนการซื้อวัตถุดิบในประเทศและต่างประเทศ

เนื่องจากวัตถุดิบของบริษัทฯ คือ ผลปาล์มสด เป็นพืชผลทางการเกษตร
ซึ่งควรนำเข้าสู่กระบวนการผลิตโรงงานสกัดน้ำมันภายใน 24 ชั่วโมง
มิฉะนั้นแล้วอาจจะทำให้ได้ปริมาณกรดปาล์มเพิ่มสูงขึ้นเกินกว่ามาตรฐานสากลในการซื้อขายน้ำมันปาล์มดิบ
ซึ่งมีผลให้ถูกตัดราคาเมื่อมีการส่งมอบ
ดังนั้นในอุตสาหกรรมนี้จึงไม่มีการนำเข้าผลปาล์มสดจากต่างประเทศ
นอกจากการนำเข้าในรูปของน้ำมันปาล์มดิบ หรือน้ำมันปาล์มบริสุทธิ์

ข. ผลกระทบต่อสิ่งแวดล้อม

การบริหารสิ่งแวดล้อม (Environmental Management) เป็นกระบวนการที่ต่อเนื่อง
กลไกการปฏิบัติงานที่จะควบคุมความเสี่ยงของสิ่งแวดล้อมและกลยุทธเชิงปฏิบัติการนั้นจะส่งผ่านมายังการฝึกปฏิบัติของพนักงานและผู้บริหารของบริษัทต้องมีจริยธรรมในการบริหารงาน
บริษัทฯได้มีนโยบายและวิธีปฏิบัติเพื่อให้แน่ใจว่ากระบวนการผลิตจะกระทบต่อสิ่งแวดล้อมน้อยที่สุด
โดยในปี 2547 บริษัทได้เข้าสู่ระบบมาตรฐานการจัดการสิ่งแวดล้อม ISO 14001
เพื่อให้โครงการบริหารสิ่งแวดล้อมมีประสิทธิภาพมากยิ่งขึ้น และได้รับการรับรองในเดือนพฤษภาคมปี
2549

โรงงานสกัดน้ำมันเมล็ดในปาล์มดิบนั้นจะไม่มีมลภาวะเป็นพิษแต่อย่างใด
ปริมาณของเสียที่เป็นชีวะภาพนั้นมีเพียงเล็กน้อยมาก
ซึ่งจะถูกกรองและนำลงสู่บ่อพักแห้งของโรงงานสกัดน้ำมันปาล์มดิบ

สำหรับโรงงานสกัดน้ำมันปาล์มดิบนั้นมีของเสียดังต่อไปนี้

ของเหลว

ขี้น้ำมันและของเหลวจากหม้อนึ่งนั้นจะถูกดักเก็บและแยกเอาน้ำมันออก
เพื่อรอจำหน่ายเป็นน้ำมันที่มีคุณภาพต่ำ ในส่วนที่เหลือจะถูกส่งลงในบ่อน้ำเสียของบริษัทฯ

น้ำเสียของบริษัทฯจะถูกปล่อยลงในบ่อน้ำเสีย บ่อน้ำเสียมีทั้งหมด 8 บ่อ
และน้ำเสียจะไหลลงทีละบ่อๆอย่างต่อเนื่อง ซึ่งในช่วงนี้มีการย่อยสารชีวะภาพ
การไหลของน้ำเสียในบ่อน้ำเสียนั้นบริษัทฯ ใช้ระบบน้ำตกคือไหลลงทีละบ่อซึ่งมีระดับลดหลั่นกันลงมา
บ่อน้ำเสียสี่บ่อแรกจะลึกสำหรับการย่อยสลายโดยไม่ใช้ออกซิเจน
และบ่อน้ำเสียสองบ่อสุดท้ายจะตื้นเพื่อที่จะให้ออกซิเจนช่วยย่อยสลาย
น้ำเสียที่ถูกย่อยสลายแล้วจะถูกปั้มเข้าสู่ที่เก็บน้ำเสียในสวนของบริษัทฯ ซึ่งเป็นที่สูงโดยใช้ท่อใต้ดิน
น้ำเสียที่เก็บไว้ในสวนของบริษัทฯจะปล่อยลงสู่ร่องคูน้ำที่ตื้นกระจายอยู่ในสวน
เพื่อให้ซึมเข้าสู่ผิวดินเป็นการเพิ่มสารอาหารในดินแทนการใส่ปุ๋ยต่อไป
ระบบนี้เป็นเทคโนโลยีที่ได้พิสูจน์แล้วและโรงงานสกัดน้ำมันปาล์มดิบหลายโรงงานนิยมใช้กัน
ร่องคูน้ำสำหรับน้ำเสียนี้จะมีระยะเวลาการดูดซึมและระยะเวลาหมุนเวียนประมาณ 6 สัปดาห์
บริษัทฯ ใช้เนื้อที่มากกว่า 850 ไร่
สำหรับการกระจายน้ำเสียที่บำบัดแล้วลงสู่ดินและถูกควบคุมดูแลด้วยพนักงาน สำนักงานเทคโนโลยี
กรมโรงงานอุตสาหกรรม กระทรวงอุตสาหกรรมได้กำหนดค่า BOD
ในน้ำเสียที่จะปล่อยลงสู่แม่น้ำลำคลองต้องไม่เกิน 20 มิลลิกรัมต่อลิตร บริษัทฯ
ไม่ได้ปล่อยน้ำเสียที่บำบัดแล้วลงสู่แม่น้ำลำคลอง แต่จะนำไปใช้ประโยชน์ในสวนของบริษัทฯ
ดังกล่าวแล้วข้างต้น บ่อน้ำเสียจะต้องขุดลอกเป็นระยะๆ
ตะกอนที่ขุดออกจากบ่อน้ำเสียนั้นจะถูกเก็บไว้ในบ่อตากแห้งเป็นระยะเวลา 1
ปีเพื่อให้เกิดสารอาหารที่มีคุณภาพ
ตะกอนที่ตากแห้งแล้วนี้จะนำไปปกคลุมหน้าดินในสวนปาล์มของบริษัทฯสำหรับทดแทนปุ๋ยในช่วงหน้าร้อน

ของแข็ง ได้แก่ ทะลายปาล์มเปล่า, ไฟเบอร์, เปลือกเมล็ดปาล์ม, ขี้เถ้า ควันดำและเขม่า

ทะลายเปล่าถูกนำไปปกคลุมหน้าดินในสวนของบริษัทฯเพื่อทดแทนปุ๋ย
ไฟเบอร์และเปลือกเมล็ดปาล์มจะเป็นเชื้อเพลิงแก่ Boiler
หรือเปลือกเมล็ดปาล์มอาจขายให้โรงงานอื่นที่ต้องการ
ตะกอนที่ขุดจากบ่อน้ำเสียจะใช้เป็นประโยชน์ในสวนของบริษัทฯ
บริษัทฯจะป้องกันการไหลซึมของน้ำผสมตะกอนนี้ในฤดูฝนโดยการขุดร่องน้ำรอบสวนเพื่อดักน้ำไหลลงสู่ที่อื่น

บริษัทฯ ได้มีการปรับปรุงเครื่อง Boiler และการป้อนเชื้อเพลิงเข้าสู่ Boiler
ซึ่งมีผลต่อการลดควันดำและเขม่าของโรงงาน อย่างไรก็ตามควันดำและเขม่าจาก Boiler
ของโรงงานสกัดน้ำมันปาล์มดิบที่เป็นปัญหาอยู่นี้อาจมาจากเชื้อเพลิงที่ป้อน เช่น
ไฟเบอร์และเปลือกเมล็ดปาล์ม ค่าควันดำและเขม่าของโรงงานสกัดน้ำมันปาล์มดิบจากกรมโรงงาน
กระทรวงอุตสาหกรรมต้องไม่เกิน 400 มิลลิกรัมต่อลูกบาศก์เมตร
ซึ่งโดยปกติแล้วสำหรับอุตสาหกรรมนี้จะอยู่ระหว่าง 600 – 1400 มิลลิกรัมต่อลูกบาศก์เมตร
ปัญหาควันดำและเขม่านี้ทางชมรมโรงสกัดน้ำมันปาล์มดิบซึ่งบริษัทฯเป็นสมาชิกได้ร่วมทุนกันวิจัยปัญหาด้านเขม่าและควันดำสำหรับอุตสาหกรรมน้ำมันปาล์มดิบโดยร่วมกับสภาอุตสาหกรรมจังหวัดกระบี่และสถาบันสิ่งแวดล้อมไทย
เพื่อเป็นการลดปัญหาควันดำและเขม่าอย่างเร่งด่วน
บริษัทฯได้ดำเนินการติดตั้งระบบกำจัดควันไฟและเขม่านี้เป็นที่เรียบร้อยแล้วตั้งแต่ปี 2546

4. งานที่ยังไม่ได้ส่งมอบ

- ไม่มี -